

**01 martie 2021**

**COMUNICAT DE PRESĂ**

***Startul Campaniei de vizare a carnetelor de rentă viageră***

În contextul actual privind epidemia de Coronavirus pe teritoriul României, Agenţia de Plăţi şi Intervenţie pentru Agricultură (APIA) informează că, **în perioada 01.03 - 31.08.2021,** pentru obţinerea sumei de bani reprezentând renta viageră agricolă aferentă anului 2020, **Centrele județene APIA și al Municipiului București, vor proceda la primirea declarațiilor de vizare/a cererilor și a documentelor justificative prin mijloace electronice de comunicații sau poștă/curier**. **Doar în cazuri excepționale**, rentierii care nu au posibilitatea de a transmite electronic documentele, se pot prezenta fizic pentru a le depune la Centrele APIA, cu respectarea măsurilor pentru prevenirea și combaterea efectelor pandemiei de Covid-19.

**Vizarea electronică presupune ca funcționarii Agenției să contacteze telefonic rentierii care au domiciliul în județul corespunzător fiecărui Centru APIA**.

**Documentele pe care rentierii agricoli trebuie să le prezinte la depunerea declaraţiilor de vizare** (copie CI/BI/paşaport/contractele de arendare/deciziile de la comisiile de expertiză medicală grad I sau II, decizia pentru limită de vârstă (dacă e cazul), dovadă cont bancar activ, procura notarială, ş.a.m.d.) **vor fi puse la dispoziția APIA de către rentier/ împuternicit/ mandatar/ curator prin mijloace electronice, poștă/curier**.

**Funcționarul** de la nivelul Centrului Județean/al Municipiului București **certifică conformitatea datelor din documentele** transmise către rentier împuternicit/mandatar/ curator prin mijloace electronice, poștă/curier cu datele din copiile existente la dosarul din Centrul APIA, menționând pe Anexă modalitatea de primire a documentelor/ informațiilor.

Cererile de reanalizare ale dosarelor de rentă viageră agricolă, cererile moștenitorilor, cererile de modificare date vor fi puse la dispoziția Centrelor APIA prin mijloace electronicesau prin poștă/curier, completând formatul tip conform Anexelor la prezentul comunicat, sau printr-o cerere scrisă care va conține informațiile din formatul tip.

În cazul în care se constată că datele declarate de solicitanţi nu corespund realităţii, dreptul de a primi rentă viageră agricolă se suspendă până la data completării dosarului conform prevederilor legale în vigoare.

**Plata rentei viagere agricole**, conform prevederilor art. 6 alin. 1 şi alin. 2, din Legea 247/2005 Titlul XI, **se efectuează într-o singură rată anuală, până la data de 30 noiembrie** **2021**, prin raportarea la cursul mediu de schimb valutar calculat de Banca Naţională a României din anul pentru care aceasta se datorează, prin mandat poştal sau virament bancar.

**Renta viageră agricolă încetează la data decesului rentierului**.

În cazul decesului rentierului, **renta datorată acestuia pentru anul 2020** **poate fi încasată de moştenitorii săi, cu condiţia respectării prevederilor art.8 din Legea 247/2005 Titlu XI**, și a depunerii/transmiterii la oricare Centru judeţean al APIA, respectiv al Municipiului Bucureşti, **până la data limită 15.10.2021, a cererii de moștenitor însoțită de** următoarele **documente justificative**:

* carnetul de rentier al defunctului (obligatoriu în original),
* copie a certificatului de deces,
* copie a actului de succesiune (certificat de moştenitor sau certificat de calitate de moştenitor, certificat de legatar, hotărâre judecătorească de succesiune investită cu formula ”definitivă”),
* copie C.I./paşaport al moştenitorului,
* împuternicire/declaraţie notarială din care să reiasă acordul celorlalţi moştenitori privind solicitarea şi încasarea rentei viagere agricole datorată rentierului (original),
* extras de cont pe numele moștenitorului.

Pentru persoanele pentru care s-a efectuat plata până la data de 30 noiembrie a anului următor celui pentru care aceasta este datorată, dar care nu au intrat în posesia rentei, **procedura de plată se poate relua și după acest termen până la 3 ani de la data-limită anuală de plată,** inclusiv în caz de deces, către moștenitorii acestora.

**Legislaţie:**

* **Legea nr. 247/2005** privind reforma în domeniile proprietăţii şi justiţiei, precum şi unele măsuri adiacente, titlul XI “Renta viageră agricolă”, cu modificările şi completările ulterioare;
* **Ordinul ministrului agriculturii, pădurilor şi dezvoltării rurale şi al ministrului finanţelor publice** nr. 1272/26503/2005 pentru aprobarea Normelor metodologice de aplicare a prevederilor titlului XI "Renta viageră agricolă" din Legea nr. 247/2005 privind reforma în domeniile proprietăţii şi justiţiei, precum şi unele măsuri adiacente, cu modificările şi completările ulterioare;
* **Ordinul MADR/MFP nr. 296/2327/2017** pentru modificarea anexei la Ordinul ministrului agriculturii, pădurilor și dezvoltării rurale și al ministrului finanțelor publice nr. 1.272/26.503/2005 pentru aprobarea Normelor metodologice de aplicare a prevederilor titlului XI "Renta viageră agricolă" din Legea nr. 247/2005 privind reforma în domeniile proprietății și justiției, precum și unele măsuri adiacente;
* **Legea nr. 18/1991**- Legea fondului funciar republicată, cu modificările şi completările ulterioare;
* **Legea nr. 1/2000** pentru reconstituirea dreptului de proprietate asupra terenurilor agricole şi celor forestiere, solicitate potrivit prevederilor Legii fondului funciar nr. 18/1991 şi ale Legii nr. 169/1997, cu modificările şi completările ulterioare;
* **Legea nr. 71/2011** pentru punerea în aplicare a Legii 287/2009 privind Codul civil, cu modificările şi completările ulterioare;
* **Codul civil republicat** adoptat prin Legea Nr. 287 din 17 iulie 2009, în vigoare de la data de 1 octombrie 2011, conform art. 220 din Legea nr. 71/2011 pentru punerea în aplicare a Legii nr. 287/2009 privind Codul civil;
* **Ordinul nr.44/01.03.2021** pentru aprobarea desfășurării activității de primire și administrare a cererilor de plată/ deconturilor justificative și a activității de vizare a carnetelor de rentier agricol și de primire a documentelor justificative de către APIA, în contextul pandemiei de Coronavirus pe teritoriul României.

**SERVICIUL RELAŢII CU PUBLICUL ŞI COMUNICARE**